Subject: Ren Jian Ci Hua (Shan Gao 05)

From: Sanyee Tang <[email-masked]>
Date: Fri, 29 Oct 1993 23:47:00 PDT

Archive-name: poetry/commentary/Wang-Guowei

　　　　　　　　　　　　　　　　十七

    稼轩《贺新郎》词：“柳暗凌波路。送春归猛风暴雨，一番新绿。①”又《定风波》词：“从此酒酣明月夜。耳热。②”“绿”“热”二字，皆作上去用。与韩遇《东浦词》《贺新郎》以“玉”“曲”叶“注”“女”，《卜算子》以“夜”“谢”叶“食”“月”，已开北曲四声通押之祖。

①　辛弃疾《贺新郎》：“柳暗凌波路。送春归猛风暴雨，一番新绿。千里潇湘葡萄涨，人解扁舟欲去。又樯燕留人相语。艇子飞来生尘步，唾花寒唱我新番句。波似箭，催鸣橹。　黄陵祠下山无数。听湘娥、泠泠曲罢，为谁情苦？行到东吴春已暮，正江阔潮平稳渡。望金雀觚棱翔舞。前度刘郎今重到，问玄都千树花存否？愁为倩，么弦诉。”

②　辛弃疾《定风波》：“金印累累佩陆离，河梁更赋断肠诗。莫拥旌旗真个去。何处？玉堂元自要论思。　且约风流三学士，同醉。春风看试几枪旗。从此酒酣明月夜。耳热。那边应是说侬时。”

③　韩玉《贺新郎》（咏水仙）：“绰约人如玉。试新妆娇黄半绿，汉宫匀注。倚傍小栏闲凝伫，翠带风前似舞。记洛浦当年俦侣。罗袜生尘香冉冉，料征鸿微步凌波女。惊梦断，楚江曲。　春工若见应为主。忍教都、闲亭笛管，冷风凄雨。待把此花都折取，和泪连香寄与。须信到离情如许。烟水茫茫斜照里，是骚人九辨招魂处。千古恨，与谁语？”

④　韩玉《卜算子》：“杨柳绿成阴，初过寒食节。门掩金铺独自眠，哪更□寒夜。　强起立东风，惨惨梨花谢。何事王孙不早归？寂寞秋千月。”

　　　　　　　　　　　　　　　　十八

    谭复堂《箧中词选》谓：“蒋鹿潭《水云楼词》与成容若、项莲生，二百年间，分鼎三足。”然《水云楼词》小令颇有境界，长调惟存气格。《忆云词》精实有馀，超逸不足，皆不足与容若比。然视皋文、止庵辈，则倜乎远矣。

　　　　　　　　　　　　　　　　十九

    词家时代之说，盛于国初。竹□〔诧换土旁〕谓：词至北宋而大，至南宋而深①。后此词人，群奉其说。然其中亦非无具眼者。周保绪曰：“南宋下不犯北宋拙率之病，高不到北宋浑涵之诣。”又曰：“北宋词多就景叙情，故珠圆玉润，四照玲珑。至稼轩、白石，一变而为即事叙景，故深者反浅，曲者反直。②”潘四农曰：“词滥觞于唐，畅于五代，而意格之闳深曲挚，则莫盛于北宋。词之有北宋，犹诗之有盛唐。至南宋则稍衰矣。③”刘融斋曰：“北宋词用密亦疏、用隐亦亮、用沈亦快、用细亦阔、用精亦浑。南宋只是掉转过来。④”可知此事自有公论。虽止庵词颇浅薄，潘刘尤甚。然其推尊北宋，则与明季云间诸公，同一卓识也。

①　朱彝尊《词综发凡》：“世人言词，必称北宋。然词至南宋始极其工，至宋季而始极其变。”

②　见周济《介存斋论词杂著》。

③　见潘德兴《养一斋集》卷二十二“与叶生名澧书”。

④　见刘熙载《艺概》卷四《词曲概》。

　　　　　　　　　　　　　　　　二十

    唐五代北宋词，可谓生香真色。若云间诸公，则□〔糸采〕花耳。湘真且然，况其次也者乎？

-- 散宜生　“人间总是堪疑处，唯有兹疑不可疑。”